Kollár, Boris, predseda NR SR (2020-09-02):
Áno, ďakujem pekne. Škoda, že ste to nepovedali skôr, lebo pán minister môže byť v zahraničí. Bolo to treba povedať skôr, aby sme ho vedeli zabezpečiť. (Reakcia z pléna.) Áno, je to právo, máte možnosť podať. Dávam o tomto návrhu, je tam ešte niekto? Bol iba jeden? (Reakcia z pléna.) Dobre. Dobre. 
O uvedenom návrhu pána poslanca Blanára dávam hlasovať. Prosím, prezentujte sa a hlasujeme. (Hlasovanie.) Prítomných 131 poslancov, za 47, proti 16, zdržalo sa 68. Uvedený návrh sme neodsúhlasili. Dávam hlasovať o programe schôdze ako celku . Prosím, prezentujme sa a hlasujme. Ako celku. (Hlasovanie.) Prítomných 121 poslancov, za 115, proti 1, zdržali sa 2, nehlasovali 3. Konštatujem, že sme program 11. schôdze Národnej rady schválili. Pani poslankyne, páni poslanci, ešte vás chcem informovať, že o prvých dvoch bodoch programu budeme hlasovať hneď po prerokovaní každého z nich. Ďalej prerokujeme tri zákony vrátené prezidentkou Slovenskej republiky a následne prerokujeme v zlúčenej rozprave dva poslanecké návrhy na prijatie uznesenia o vyhlásení Národnej rady, ktoré sa týkajú úmrtia Jozefa Chovanca v dôsledku zásahu belgických orgánov vo februári 2018. Po prerokovaní všetkých týchto bodov, teda vrátane zákonov, aj ako ďalších dvoch návrhov, by sme o nich hlasovali. Je všeobecný súhlas? (Súhlasná reakcia pléna.) Ďakujem. Ďalej vás chcem informovať, že na základe záverov z poslaneckého grémia sa bude dnes rokovať aj po 19. hodine až do úplného prerokovania všetkých bodov programu vrátane hlasovania. Je všeobecný súhlas? (Súhlasná reakcia pléna.) Ďakujem. Konštatujem, že sme tento návrh schválili. Pani poslankyne, páni poslanci, pristúpime k prvému bodu programu, ktorým je informácia Mandátového a imunitného výboru Národnej rady Slovenskej republiky o uplatňovaní a zániku mandátu poslanca Národnej rady Slovenskej republiky. (Reakcia prísediaceho podpredsedu.) Áno. Chcem upozorniť kolegov poslancov z opozície z Ľudovej strany, nakoľko máme naozaj druhú vlnu COVID-u, chcem vás upozorniť, je predpis v budove Národnej rady si založiť rúška, takže vás vyzývam na to, aby ste dodržiavali predpisy. Je to v zmysle § 32 ods. 2 rokovacieho poriadku. Takže vás vyzývam, aby ste si tie rúška dali. (Krátka pauza.) Vykazujem poslancov zo sály. Menovite (potlesk): Miroslav Urban, Peter Krupa, Eduard Kočiš (reakcie z pléna), nie, tak ja vás nevidím, prepáčte, nemám okuliare, nevidím do diaľky, takže ja vás neviem rozoznať. (Predsedajúci sa mimo mikrofónu obrátil na prísediaceho podpredsedu Národnej rady: „Ktorí sú to, prosím ťa, nevidím. Počkaj. Dobre.“ Reakcie z pléna. Potlesk. Podpredseda Juraj Šeliga číta mená poslancov mimo mikrofónu: „No toto je Urban, Krupa, tento nie. Medvecký.“.) Kde je? Počkaj. (Podpredseda Juraj Šeliga číta ďalej: „Andrej Medvecký.“) Uhm, áno. (Podpredseda Juraj Šeliga: „Mazurek. Tu máš, tu máš tieto.“) Nie, nemusíš. Dobre. Prosím vás pekne, nevykrikujte, nie ste na nejakej dedinskej zábave, dobre? Správajte sa ako poslanci. Je tuná nejaký predpis a budeme ho dodržiavať všetci. Buď tie rúška budeme mať všetci alebo nikto. A keď to vyžadujeme od detí v triedach, tak, prosím pekne, ideme príkladom celému národu. Toto je krásny príklad. (Potlesk.) Títo? Vykazujem, vykazujem poslancov Andreja Medveckého, Milana Mazureka, Miroslava Urbana, Petra Krupu z rokovacej sály. A kto ešte? A pána Kuffu. (Reakcia z pléna.) Aj pána poslanca Tarabu. Do konca rokovacieho dňa. Prosím, opustite sálu. (Reakcia z pléna. Potlesk.) Dobre. Kto ešte? (Krátka pauza.) Prerušujem schôdzu a zvolávam grémium. (Prestávka. Zasadnutie poslaneckého grémia.) (Po prestávke.)